聚雪为小山赋
李子卿 (Tang)
皓色旁射兮清虚上腾。閒阶之下兮聚雪崚嶒。叹此雪兮。具知其有兴有灭。故为山也。庶期乎不骞不崩。始也散而从风。类元气之无象。今也结而为阜。若胚浑之初凝。五岭高标。三峰远蹠。昔则心往。斯焉目击。千里之势。存乎袤丈。万仞之容。见乎盈尺。皓曜起乎岑嶂。曈昽生乎树石。峡里则秋月长悬。封中则晓云犹白。夫其以近则远。以远则亲。玉林不夜。瑶草先春。照寒景而逾洁。拂朝霞而更新。岭上⿰襂。作缑氏之仙鹤。岩中绰约。写姑射之神人。樵傍壑而疏影。径临崖而绝邻。至若霁日生暖。融风变朔。危容半颓。倘遇嵇康之醉。片影初坠。谓入郤诜之幄。因降高而就卑。遂散雕而为朴。冱寒始劲。犹可持而斲。见晛则消。不可系而握。因知夫色不久鲜。物无常坚。始则有于无有。今乃然于自然。观陵谷之推易。信人世之徂迁。亦何必怪桑田之变海。都邑之成川。